Philippus, Dei gratia, Francorum rex. Noverint universi presentes pariter et futuri, quod Mathildis comitissa Nivernensis, in obitu Willelmi filii sui, et Guidonis comitis, sicut idem Guido dum viveret preordinaverat, quadraginta arpentos nemoris contulit ecclesie Pontiniacensi, ob remedium anime illius pueri, et Guidonis comitis Nivernensis. Quod ut ratum et firmatum habeatur, presentem paginam sigilli nostri auctoritate et regii nominis caractere communimus. Actum apud Autissiodorum, anno ab Incarnatione Domini, M. C. LXXXI, regni nostri tertio, astantibus in palatio nostro quorum nomina supposita sunt et signa: S. Theobaldi dapiferi nostri, S. Guidonis buticularii, S. Matthei camerarii, S. Radulphi constabularii. Data per manum Hugonis cancellarii.